Kan Christene ontsteld wees oor Kurt Darren se wit/swart-stelling?Kurt Darren en die sanger Matthew Mole voor hul optrede by die Uniegebou in Pretoria Foto: @kurtofficial, Twitter Kurt Darren moes ‘n ope brief skryf nadat hy erge kritiek ontvang het oor die uitlating voor sy optrede by pres. Jacob Zuma se inhuldigingseremonie dat ons in Suid-Afrika nie meer “in swart en wit” moet dink nie. Jaco Strydom lewer nou uit ‘n Christelike oogpunt sy kommentaar hieroor. ‘n Mens kan dalk verstaan dat party mense ongelukkig is oor Kurt Darren se opmerking dat ons nie meer in “wit en swart” moet dink nie, maar jy sou dink meeste Christene sou darem saamstem. In die tyd van die nuwe Testament was daar ‘n klomp moeilike Joodse ooms wat tipies wit/swart gedink het. Paulus het dit egter anders verstaan. Vir hom was eenheid net moontlik wanneer diversiteit omhels word. In Kol 3:11 sê hy: “Hier is dit nie van belang of iemand Griek of Jood is nie, besny of nie besny nie, andertalig, onbeskaaf, slaaf of vry nie. Hier is Christus alles en in almal.” Dis hoogtyd dat ons ophou om diversiteit te sien as Suid-Afrika se grootste probleem, dit het die potensiaal om ons grootste seën te wees! Wat ons nodig het is meer vredemakers en minder haatpraters. Groeiende rassehaat kan geen voordeel inhou vir enige land nie. My vraag aan die wat dit aanblaas (aan albei kante van die kleurgrens): op watter goeie uitkoms hoop jy? Wat hoop jy gaan gebeur as mense mekaar meer haat in hierdie land? Rassisme is ons grootste vyand, nie mense van die een of die ander ras nie.